SAKP-leier vermoor: Polisie hoop op vinnige deurbraak | Netwerk24
Deur Maygene de Wee 02 Julie 2020 14:22
Onbekende mans het Siyabulela Siswana en sy dogtertjie, Banele (6), Woensdagaand doodgeskiet. Foto: Facebook
Siswana was die voorsitter van die Brian Bunting-distrik van die SAKP.
Brig. Novela Potelwa, polisiewoordvoerder, het Donderdag gesê speurders verbonde aan die provinsiale kantoor is reeds besig om verskeie mense te ondervra.
“Ons hoop dat die ondersoek die motief vir die skietvoorval aan die lig sal bring.”
Volgens Potelwa dui voorlopige polisieverslae daarop dat twee gemaskerde mans Siswana se huis binnegedring het. Een van die mans het verskeie skote op die inwoners geskiet. Siswana is op die toneel dood.
Sy 39-jarige vrou, wie se naam nie bekend is nie, en Banele is in ’n ernstige toestand na ’n plaaslike hospitaal geneem, waar Banele later dood is.
Judy Stevens, ’n goeie vriendin van Siswana, het Donderdag gesê sy het hom in 2016 leer ken toe hulle saam by die South African Wine Industry Fund gewerk het.
Siswana was “die nederigste mens”, het sy gesê.
“Hy en Banele het ’n uitsonderlike pa-dogter-verhouding gehad. Siya het haar elke middag voordat hy huis toe is, eers gebel om te hoor hoe haar dag was. En dan het hy ook seker gemaak dat hy lekkers in sy sak het, want dis wat sy altyd eerste by hom gesoek het.”
Volgens Stevens was hy iemand wat altyd die vrede wou bewaar en sou hy nie ’n vlieg skade aandoen nie.
“Ons weet nie of sy moord polities van aard was nie. Dit sal die polisie-ondersoek seker wys.”
Thozama Gwente, ’n familievriendin, het Donderdag gesê Siswana se vrou is nog in ’n ernstige toestand in ’n plaaslike hospitaal.
Meer oor: Sakp